ועדת הכספים, כנסת 18, פרוטוקול מספר 133, 2009-07-28 11:30

אמנון כהן: היום תקנות מס הכנסה (ניכוי הוצאות מסוימות של מתנדב במוסד ציבורי) (תיקון), התשס"ט-2009.

אמנון כהן: יציג את התקנות נציג מס הכנסה.

מיכל דויטש הנר: התקנות שאנחנו מביאים בפניכם לתיקון הן תקנות מס הכנסה (ניכוי הוצאות מסוימות של מתנדב במוסד ציבורי), שפורסמו בינואר 2007.

מיכל דויטש הנר: התקנות למעשה מסדירות את חבות המס, מצד אחד של המתנדב, ומן הצד השני את סכום ההוצאה שיותר למוסד ושלא יהווה הוצאה עודפת.

מיכל דויטש הנר: הסכומים נקבעו בינואר 2007.

מיכל דויטש הנר: מעבר למידות שלהם לפי ההוראה הכללית שבפקודת מס הכנסה, הנושא של מלכ"רים היה במה שנקרא 'פורום השולחן העגול', שעוד לפני השולחן העגול הנוכחי, במשרד ראש הממשלה ובדיני המס נקבעו שלוש דרכים לשיפור ועזרה.

מיכל דויטש הנר: הדרך הראשונה, זה תיקון חקיקה ראשית, הוראת שעה, לשנת המס 2009, לעניין הסכומים שנקובים בסעיף 46 לפקודה, שהוא הסעיף שמדבר על זיכוי ממס לתרומות.

מיכל דויטש הנר: הצעת החוק הזו אושרה בקריאה ראשונה וממתינה על שולחן ועדת הכספים להכנה לקריאה שנייה ושלישית.

מיכל דויטש הנר: הזרוע השנייה היא הגדלת הסכום של הפטור מתשלום מס שכר, וזה פורסם ברשומות והוגדל הסכום מ-89 ל-160 כבר ב-2009.

מיכל דויטש הנר: הזרוע השלישית מדברת על תיקון תקנות ניכוי הוצאות מסוימות של מתנדב במוסד ציבורי, שפה אנחנו מבקשים מהוועדה לאשר להגדיל את הסכומים של הוצאות כיבוד, מ-12 שקלים ל-24 שקלים.

מיכל דויטש הנר: דלק, מה שיש היום בתקנה זה רק לגבי דלק ברכב פרטי.

מיכל דויטש הנר: אנחנו מבקשים להרחיב את זה גם לגבי נסיעה בתחבורה ציבורית, כאשר הסך הכל יהיה 600 שקלים בניכוי הסכום שהותר ושל נסיעה בתחבורה ציבורית.

מיכל דויטש הנר: ולגבי שיחות טלפון מהבית, ביקשנו להרחיב את נושא ההוצאה גם לטלפון נייד ובסך הכל ל-100 שקלים במקום 50 שקלים.

איתן צחור: קודם כל אנחנו מאוד מעריכים את התיקון הזה וגם למר יהודה נסרדישי, אני רוצה להעביר את ברכותינו.

איתן צחור: הוא רואה לנגד עיניו את הנושא של המגזר השלישי כמשהו מיוחד במינו ובאמת יישר כח.

איתן צחור: גם כמובן לעורכת דין מיכל דויטש שמסייעת בידו.

איתן צחור: אבל יש לנו פה הערה אחת, שמחייבת הבהרה, כי התקנות האלה כבר קיימות כשנתיים ימים והרבה אנשים לא כל כך מדייקים וראוי להבהיר לפחות, אם לא לתקן את התקנה; פה מדובר בסכומים שמתנדב מוציא אותם כהוצאות, מקבל אותם חזרה מהמוסד הציבורי ובמוסד הציבורי זה לא נחשב להוצאה עודפת.

איתן צחור: בתקנות האלה, חשוב להדגיש, הסכומים שבהן, לא מתייחסים למתנדב עצמו.

איתן צחור: זאת אומרת, אין פה הגבלה כלשהי, וחשוב להדגיש את זה, לגבי החזר ההוצאות שמתנדב יכול להוציא.

איתן צחור: לדוגמה, אם כתוב פה שהמתנדב הוציא סכום, נניח 24 שקלים עבור אירוע שהוא עושה בביתו, זה מה שניתן בתקנות.

איתן צחור: הוא גם יכול להוציא 25 שקלים ו-26 שקלים והוא לא יחויב במס, אלא מה?

איתן צחור: לגבי השני שקלים הנוספים, המוסד הציבורי ישלם הוצאה עודפת.

איתן צחור: זה בעצם המשמעות של התקנות האלה.

איתן צחור: נשאלת השאלה, מה נכלל במסגרת ההוצאות של המתנדב.

איתן צחור: אנחנו נשאלים על זה הרבה, גם מהמגזר השלישי וגם בלשכת עורכי הדין, ופה הייתי מבקש להבהיר, בצורה ברורה, שלמתנדב ההוצאות שיותרו לו, שלא יחויבו במס, ליתר דיוק, הן הוצאות שעומדות בקריטריונים של הוצאה בייצור הכנסה רגילה לצרכי מס הכנסה.

איתן צחור: במסגרת הזאת מתנדב, שאומרים לו, 'סע לבית קברות, תקנה זר בדרך ותניח אותו בשם העמותה באותו אירוע', מוציא מכיסו כסף, זה לא מופיע כאן, אבל כמובן שזה יהיה פטור ממס, משום שהוא מקבל החזר על זה מתוך המוסד.

מיכל דויטש הנר: ובלבד שזה לצורך מטרותיו של המוסד הציבורי.

מיכל דויטש הנר: אם המטרות של המוסד הציבורי זה ללכת ללוויות ולשים זרים- כן.

איתן צחור: לא ללכת ללוויות, נניח אם מישהו היה באותה עמותה---

אמנון כהן: ונפטר, אז העמותה לא תשים זר לזכרו?

מיכל דויטש הנר: למה זה לצורך מימוש מטרותיו של המוסד הציבורי?

מיכל דויטש הנר: זה מוסד חינוך.

אמנון כהן: מי ישלם על הזר והנסיעה והכל?

מיכל דויטש הנר: כתוב בתקנה 2 הוצאות שהוציא המתנדב לצורך מימוש מטרותיו של המוסד הציבורי.

מיכל דויטש הנר: כולנו יודעים שמטרות המוסד הציבורי קבועות בסעיף 9(2) לפקודה.

איתן צחור: בכל הכבוד, הדוגמה היא הדוגמה ולא נתווכח על הדוגמה, אף על פי שנדמה לי שיש קונצנזוס בוועדה הנכבדה שהוצאה מהסוג הזה שמוציא מוסד ציבורי היא הוצאה למימוש מטרותיו של המוסד הציבורי, אמנם זו לא המטרה היסודית, אבל---

אמנון כהן: בוא נתקדם.

אמנון כהן: מה עוד?

איתן צחור: כל החזר הוצאה, כדי להביס את דעתה של חברתי, שמשמשת למימוש מטרותיו של המוסד הציבורי, אבל היא החזר הוצאה לאותו אדם, היא הוצאה שאיננה מתחייבת במס.

איתן צחור: ובכלל המסגרת הזאת אנחנו נבחן כל הוצאה, האם היא אכן עומדת בקריטריון אחד ויחיד, ואני כאן לא מתווכח, מטרות המוסד הציבורי, ולאו דווקא אותה רשימה סגורה שנמצאת כאן.

מיכל דויטש הנר: כתוב במפורש בתקנות, בתקנה 2 שמדברת על הוצאותיו של המתנדב ויש תקנה 3 שמדברת על ההוצאות של המוסד.

מיכל דויטש הנר: שתי תקנות נפרדות.

מיכל דויטש הנר: יש את מכתב הלוואי שגם הועבר לוועדה, בעת חקיקת התקנות ב-2007, העיקרים שלו מופיעים גם במכתב החדש '(1) תשלום ששילם מוסד ציבורי למתנדב, כהחזר הוצאה בשל פעילות למימוש מטרות המוסד הציבורי, יותר למתנדב כהוצאה, כך שלא ייווצר חיוב במס בידיו.

מיכל דויטש הנר: (2) הוצאות המתנדב שבשלהן שולם לו החזר ייחשבו כהוצאותיו של המוסד הציבורי והן יותרו בניכוי רק אם אין אחת מההוצאות המפורטות בתקנה 3(ב) בתקנות העיקריות, ועד לסכום הקבוע בתקנת המשנה האמורה.

איתן צחור: אנחנו מודים על ההבהרה הזו.

ירון סוקולוב: אני המנהל הכללי של ארגון הגג מנהיגות אזרחית.

אמנון כהן: אתה רוצה שלא נאשר את התקנות?

ירון סוקולוב: לא, אני מברך.

ירון סוקולוב: מברך את רשות המסים, את מר נסרדישי, שזה כבר סיבוב שני שהוא מתייחס לנושא של המגזר השלישי והמתנדבים בפרט, אבל ההסבר של היועצת המשפטית מיכל דויטש, על סוגיה שלא נמצאת פה על שולחן הוועדה, אבל לפחות להעיר את תשומת הלב, משום שאני גם חבר השולחן העגול, אני מקווה שהקריאה השנייה והשלישית לנושא של סעיף 46, לגבי העלאת התקרה, תחול לא רק על 2009, תחול על 2009 ו-2010, שזו תקופת המשבר, בדיוק כמו שתקציב המדינה נבנה על שנתיים כתוצאה מהמשבר, ולא יוחד רק ל-2009.

אמנון כהן: תודה רבה.

אמנון כהן: אין התנגדויות.

אמנון כהן: התקנות הונחו על שולחנכם, וכן אני מקווה שאין לכם עוד הערות.

אמנון כהן: יש פה פסקת משנה מחוקה.

מיכל דויטש הנר: יש תיקוני נוסח שנשלחו לוועדה ביחס לנוסח שצורף.

אמנון כהן: עברתם על תיקוני נוסח, אולי זה פוגע בעניינים?

מיכל דויטש הנר: לא פוגע בשום עניין, אין פה תיקוני מהות.

מיכל דויטש הנר: במקום פסקת משנה, יבוא פסקה.

מיכל דויטש הנר: יש מרכאות שנמצאות לא במקום.

מיכל דויטש הנר: ובמקום 'כנוסחן', 'כתיקונן בתקנות אלה'.

מיכל דויטש הנר: ממש תיקוני נוסח של אחראית הנוסח במשרד המשפטים וזה הנוסח שאנחנו מבקשים את אישור הוועדה.

אמנון כהן: להבא אנחנו רוצים שתביאו את התקנות כשהן כבר אחרי תיקון של הייעוץ המשפטי ואני לא רוצה לראות כאן מחיקות, כי זה יכול לבלבל.

מיכל דויטש הנר: זה לא היה צריך לבוא עם מחיקות, זה ב'עקוב אחר שינויים', לשם נוחות.

מיכל דויטש הנר: שלחתי גם קובץ נקי וגם קובץ ב'עקוב'.

איתן צחור: אגב, יש עדיין תיקוני דפוס, שימו לב.

אמנון כהן: בסוף יעשו את ההגהה האנשים המוכשרים שם, הם לא ייתנו יד שתצא מפה תקנה שהיא---

איתן צחור: למשל בפסקה 1---

מיכל דויטש הנר: זה לא הנוסח שנמצא בפני הוועדה.

אמנון כהן: אז אני מביא לאישור הוועדה תקנות מס הכנסה (ניכוי הוצאות מסוימות של מתנדב במוסד ציבורי) (תיקון), התשס"ט-2009, נוסח מה-27.7.09, שהוא מתוקן, ועל פי הערות שציינה היועצת המשפטית של מס ההכנסה.

אמנון כהן: מי בעד התקנות?

אמנון כהן: מי נגד?

אמנון כהן: ה צ ב ע ה התקנות אושרו פה אחד.

אמנון כהן: התקנות אושרו פה אחד.

אמנון כהן: המשך עשייה ותגידו תודה למנהל רשות המסים שעושה עבודה מצוינת לטובת הפקידים שעובדים בעמותות ובארגונים לטובת עם ישראל, בהתנדבות, קצת לתת להם סוכריה, זה חשוב מאוד.

אמנון כהן: תודה.